3.

Članak 49. zamjenjuje se sljedećim: „Članak 49. Izmjene programa 1. Izmjene općih programa odobrenih u skladu s člankom 24. stavkom 2. Uredbe (EZ) br. 247/2006 moraju se dostaviti Komisiji na odobrenje i moraju biti na valjan način obrazložene, pri čemu se naročito moraju dostaviti sljedeće informacije: (a) razlozi i mogući problemi u provedbi koji opravdavaju izmjene općeg programa; (b) očekivani učinci izmjena; (c) posljedice na financiranje i kontrolu obveza. Osim u slučajevima više sile ili izvanrednih okolnosti, države članice dostavljaju zahtjeve za izmjenama programa samo jednom u kalendarskoj godini i samo jednom za pojedini program. Zahtjeve za izmjenama Komisija mora primiti najkasnije 1. kolovoza svake godine. Ako Komisija nema prigovora na predložene izmjene, one se primjenjuju od 1. siječnja u godini koja slijedi nakon godine u kojoj su predložene. Te se izmjene mogu početi primjenjivati i ranije ako Komisija pismenim putem potvrdi državi članici prije datuma iz trećeg podstavka da su predložene izmjene u skladu s propisima Zajednice. Ako predložene izmjene nisu u skladu s propisima Zajednice, Komisija o tome obavješćuje državu članicu i te se izmjene neće primjenjivati sve dok Komisija ne primi izmjene za koje se može utvrdi da su u skladu s propisima Zajednice. 2. Odstupajući od stavka 1., Komisija će za sljedeće izmjene ocijeniti prijedloge država članica te odlučiti o njihovu odobravanju najkasnije u roku od četiri mjeseca od njihovog podnošenja u skladu s postupkom iz članka 26. stavka 2. Uredbe (EZ) br. 247/2006: (a) uvođenje novih mjera, aktivnosti, proizvoda ili sustava potpore u opći program; i (b) povećanje jediničnog iznosa potpore koja je već odobrena za pojedinu postojeću mjeru, aktivnost, proizvod ili sustav potpore za više od 50 % iznosa koji se primjenjuje u trenutku podnošenja zahtjeva za izmjenama. Tako odobrene izmjene primjenjuju se od 1. siječnja godine koja slijedi nakon godine u kojoj je podnesen zahtjev za izmjenama. 3. Državama članicama dopušta se obavljanje sljedećih izmjena bez primjene postupka iz stavka 1., pod uvjetom da se te izmjene prijave Komisiji: (a) u slučaju procjene potreba za opskrbom, promjene pojedinačnih visina potpore za najviše 20 % ili promjene količina proizvoda obuhvaćenih režimom opskrbe te, sukladno tomu, ukupnog iznosa potpore dodijeljene za svaku liniju proizvoda; i (b) u slučaju programa potpore Zajednice lokalnoj proizvodnji, promjene kojima se visina financijskih sredstava dodijeljenih za svaku pojedinu mjeru povećava ili smanjuje za najviše 20 %; i (c) izmjene koje proizlaze iz promjene oznaka i opisa utvrđenih Uredbom Vijeća (EEZ) br. 2658/87 (4) koji se koriste za identificiranje proizvoda za koje je odobrena potpora, pod uvjetom da te promjene ne povlače za sobom i promjenu samih proizvoda. Izmjene iz podstavka 1. mogu se početi primjenjivati tek od datuma na koji ih primi Komisija. One moraju biti na valjan način obrazložene i opravdane i mogu se provesti samo jednom godišnje, osim u slučaju: (a) više sile ili izvanrednih okolnosti; (b) promjene količina proizvoda obuhvaćenih režimom opskrbe; (c) promjene statističke nomenklature i oznaka Zajedničke carinske tarife u skladu s Uredbom (EEZ) br. 2658/87; (d) proračunskih transfera unutar mjera potpore proizvodnje. Ove se izmjene moraju prijaviti najkasnije 30. travnja godine koja slijedi nakon kalendarske godine na koju se odnosi izmijenjena dodjela financijskih sredstava.